Frumvarp um hækkun starfslokaaldurs og þingsályktanir um gæðastýringu í sauðfjárrækt og rannsóknir á þunglyndi meðal eldri borgara eru meðal þeirra mála sem stjórnarandstaðan fær á dagskrá Alþingis fyrir áramót . Vonir standa til að Alþingi komist í jólafrí á þriðjudaginn . „ Það felst í því að við erum að afgreiða hér töluvert af stjórnarmálum sem voru tilbúin til afgreiðslu , dagsetningarmál , mál tengd lífskjarasamningum og önnur mál sem voru klár úr nefndum . Svo er hver þingflokkur að fá eitt mál í gegn líka , “ segir Bjarkey Olsen Gunnarsdóttir , þingflokksformaður Vinstri grænna . „ Að auki þá höfum við ásett okkur , þingflokksformenn , að hittast á nefndadögum í janúar og setjast svona aðeins yfir þingmannamál sem eru í ágreiningi og reyna að finna þeim einhvern farveg , “ segir Bjarkey . „ Ég held að það sé bara af hinu góða , örlítið breytt vinnubrögð . “ Andrés Ingi ekki með í samkomulaginu Þingmannamál frá öllum stjórnarflokkum hafa líka komist á dagskrá nú á haustþingi en sé litið til þeirra þingmannamála sem stjórnarandstaðan fær á dagskrá hefur Flokkur fólksins valið að setja þingsályktun um 300 þúsund króna lágmarksframfærslu almannatrygginga í forgang . Miðflokkurinn frumvarp um breytingar á lögum um réttindi og skyldur starfsmanna ríkisins sem felur í sér hækkun starfslokaaldurs í 73 ár . Píratar fá þingsályktun um sjálfstætt eftirlit með störfum lögreglu á dagskrá og Samfylkingin þingsályktun um rannsóknir á þunglyndi meðal eldri borgara . Viðreisn leggur áherslu á endurskoðun á ráðstöfun almannafjár við gæðastýringu í sauðfjárrækt en Andrés Ingi Jónsson sem stendur hann utan þingflokka er ekki aðili að samkomulaginu . Í samtali við fréttastofu segist Andrés aðeins vera með eitt mál í gangi en hann hafi ekki lagt áherslu á að það yrði klárað fyrir jól . Andrés Ingi Jónsson sagði skilið við þingflokk Vinstri grænna . Vísir / Vilhelm Jón Þór Ólafsson , þingmaður Pírata , segist sáttur við það samkomulag sem náðst hefur . „ Þetta er bara mjög gott og vonandi að sé fordæmi til framtíðar , “ segir Jón Þór og vísar sömuleiðis til þess sem kveðið er á um í stjórnarsáttmála ríkisstjórnarinnar um eflingu Alþingis . Þingmannamálin gegni þar lykilhlutverki . „ Þannig að það mætti segja það að í þessum samningum hafi okkur tekist að styðja ríkisstjórnina í því að uppfylla þennan þátt í stjórnarsáttmálanum , “ segir Jón Þór . Aðspurð hvort hún telji að stjórnarmeirihlutinn komi til með að styðja einhver af þingmannamálum minnihlutans segist Bjarkey gera ráð fyrir því . „ Já ég hef trú á því að það verði gert , “ segir Bjarkey . „ Ég vil nú svo sem kannski ekki gera grein fyrir afstöðunni endilega hér og nú , það bara kemur fram í þingsal . “ Jón Þór Ólafsson þingmaður Pírata .